《过韶阳吊熊义士》
明代·刘存业

天骄杀气中原下，孺子龙舟海上来。庾岭征师云阵捲，曲江降将夜城开。

山河有恨忠魂激，日月无光壮士摧。感慨芙蓉津下水，至今犹动路人哀。

作者简介：刘存业（一四六〇 — 一五〇六年），字可大，号简庵。东莞人。明孝宗弘治三年（一四九〇年）进士一甲第二，授翰林编修，选充经筵官。六年，疏归养母。十年，以母命赴朝。越年，复乞归。武宗即位，赴京仍任经筵官，纂修《孝宗实录》。正德元年五月，卒于官，年四十七。有《简庵稿》。明崇祯《东莞县志》卷五、清道光《广东通志》卷二七六有传。